CELEX: C2006/143/74
Language: el
Date: 2006-06-17 00:00:00
Title: Υπόθεση F-45/06: Προσφυγή της  25ης Απριλίου 2006  — Martin Avendano κ.λπ. κατά Επιτροπής

17.6.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 143/39
            
         Προσφυγή της 25ης Απριλίου 2006 — Martin Avendano κ.λπ. κατά Επιτροπής
   (Υπόθεση F-45/06)
   (2006/C 143/74)
   Γλώσσα διαδικασίας: η γαλλική
   Διάδικοι
   
      Προσφεύγοντες: Javier Martin Avendano και λοιποί [εκπρόσωποι: S. Rodrigues και A. Jaume, δικηγόροι]
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγόντων
   Οι προσφεύγοντες ζητούν από το Δικαστήριο Δημόσιας Διοίκησης:
   
               —
            
            
               να ακυρώσει την άρνηση της αρμόδιας για τους διορισμούς αρχής (ΑΔΑ) να εγγράψει τους προσφεύγοντες στον πίνακα των υπαλλήλων που προάγονται στους βαθμούς Α*10 και Β*10 κατά την περίοδο προαγωγών 2005, όπως οι αποφάσεις αυτές προκύπτουν από την διοικητική ανακοίνωση αριθ. 85-2005 της 23ης Νοεμβρίου 2005·
            
         
               —
            
            
               να υποδείξει στην ΑΔΑ τις συνέπειες της ακυρώσεως των προσβαλλομένων αποφάσεων, ιδίως δε τον αναχαρακτηρισμό του βαθμού των προσφευγόντων, κατά περίπτωση, σε βαθμό Α*10, αναδρομικώς από 1ης Μαρτίου 2005, ή σε βαθμό Β*10, αναδρομικώς από 1ης Ιανουαρίου 2005·
            
         
               —
            
            
               επικουρικώς, αφενός, να ζητήσει από την καθής να αναγνωρίσει τους προσφεύγοντες ως προαγώγιμους, κατά περίπτωση, στον βαθμό Α*10 ή στον βαθμό Β*10 κατά την προσεχή περίοδο προαγωγών και, αφετέρου, να την υποχρεώσει να αποκαταστήσει τη ζημία την οποία υπέστησαν οι προσφεύγοντες λόγω της μη προαγωγής τους, κατά περίπτωση, στον βαθμό Α*10 από 1ης Μαρτίου 2005 ή στον βαθμό Β*10 από 1ης Ιανουαρίου 2005·
            
         
               —
            
            
               να καταδικάσει την καθής στα δικαστικά έξοδα.
            
         Λόγοι ακυρώσεως και κύρια επιχειρήματα
   Οι προσφεύγοντες είναι υπάλληλοι παλαιών βαθμών Α7 ή Β2. Κατόπιν της ενάρξεως της ισχύος του νέου Κανονισμού Υπηρεσιακής Καταστάσεως, ο βαθμός τους αντικαταστάθηκε, αντιστοίχως, από τους βαθμούς Α*8 και Β*8, δυνάμει του άρθρου 2 του παραρτήματος ΧΙΙΙ του ΚΥΚ. Υποστηρίζουν ότι η σταδιοδρομία τους επιβραδύνθηκε λόγω του ότι το νέο σύστημα κατατάξεως προβλέπει την παρεμβολή των προσθέτων βαθμών Α*9 και Β*9 μεταξύ των παλαιών βαθμών Α7 (νυν Α*8) και Α6 (νυν Α*10) καθώς και μεταξύ των παλαιών βαθμών Β2 (νυν Β*8) και Β1 (νυν Β*10).
   Προς στήριξη της προσφυγής τους, οι προσφεύγοντες υποστηρίζουν ότι η εφαρμογή στην περίπτωσή τους του άρθρου 2 του παραρτήματος ΧΙΙΙ του ΚΥΚ, χωρίς να ληφθεί κανένα ειδικό μέτρο προς αντιστάθμιση της ζημίας που υφίστανται στη σταδιοδρομία τους, είναι παράνομη. Αυτή η ένσταση ελλείψεως νομιμότητας θεμελιώνεται, καταρχάς, στην ύπαρξη παραβιάσεως της αρχής της ισοδυναμίας μεταξύ της παλαιάς και της νέας διαρθρώσεως της σταδιοδρομίας, αρχής την οποία καθιερώνει το άρθρο 6 του ΚΥΚ. Κατ' εφαρμογή της αρχής αυτής, η ΑΔΑ όφειλε να εγγράψει τους προσφεύγοντες στον πίνακα των υπαλλήλων που προάγονται στους βαθμούς Α*10 και Β*10 κατά την περίοδο προαγωγών 2005.
   Οι προσφεύγοντες θεωρούν επίσης ότι υπήρξαν θύματα παραβιάσεως της αρχής της ίσης μεταχειρίσεως σε σχέση προς τους συναδέλφους τους των βαθμών Α7 και Β2 που προήχθησαν πριν από την έναρξη της ισχύος του νέου ΚΥΚ.
   Τέλος, οι προσφεύγοντες επικαλούνται, αφενός, παραβίαση της αρχής της προστασίας της δικαιολογημένης εμπιστοσύνης, εμπιστοσύνης την οποία τους δημιούργησαν οι διαβεβαιώσεις του Συμβουλίου και της Επιτροπής ότι η νέα διάρθρωση των σταδιοδρομιών δεν θα συνεπαγόταν επιδείνωση των όρων εργασίας και, αφετέρου, προσβολή των κεκτημένων δικαιωμάτων τους καθώς και κατάχρηση εξουσίας.